section_heading: Klupska karijera
paragraph_text: Jedan od najboljih igrača Dinama iz Zagreba (tada HAŠK Građanski i Croatia), početkom 90-ih godina 20. stoljeća, jednako uspješan u obrani i napadu, igrao je najviše na poziciji desnog bočnog. Dževad Turković rođen je 17. kolovoza 1972. godine u Podgorici u Crnoj Gori. Igračku karijeru započeo je u OFK Titograd (današnja FK Mladost) gdje je za prvu momčad debitirao već 1988. godine kao šesnaestogodišnjak. U zagrebački Dinamo dolazi 1989. godine i u Maksimiru ostaje do 1996. godine s tim da je jednu sezonu proveo u Varteksu iz Varaždina. U tom razdoblju u modrom dresu osvojio je prvenstvo Hrvatske u sezonama 1992./93. i 1995./96. Bio je dio momčadi koja je osvojila Hrvatski nogometni kup u sezonama 1993./94. i 1995./96. Za Dinamo je odigrao 353 utakmice i postigao 67 pogodaka, od toga 103 nastupa i 23 pogotka u prvoligaškim natjecanjima.